Source: http://www.bihon.ro/handbalistii-oradeni-au-defilat-la-targu-jiu/2031275
Timestamp: 2018-12-14 23:44:24+00:00

Document:
Handbaliștii orădeni au „defilat” la Târgu Jiu - BIHON
Handbaliștii orădeni au „defilat” la Târgu Jiu
la	29. aprilie 2018 01:13	 Reactualizat la:	 29. aprilie 2018 01:14
CSM Oradea și-a continut parcursul de regularitate în Seria B a Diviziei A de handbal masculin, obținând o victorie de prestigiu chiar pe terenul principalei contracandidate la șefia clasamentului, CS Universitatea „Constantin Brâncuși” Târgu Jiu.
Partida a contat pentru etapa a 19-a stagională.
Orădenii s-au impus la un scor categoric, 38-31 (22-12), după un meci pe care l-au controlat cu multă autoritate. Partida mai avea miză numai pentru gazde, care riscă să piardă și locul secund în clasamentul seriei, în urma acestei înfrângeri. Pentru echipa noastră a fost doar o confruntare de orgolii, în condițiile în care ea era deja matematic câștigătoarea seriei, încă dinaintea acestui meci. CSM Oradea și-a respectat însă blazonul și a jucat cu toată determinarea, administrându-le gazdelor o veritabilă lecție de handbal.
„Pe măsură ce ne-am desprins pe primul loc, a fost tot mai greu să-i motivez pe băieți etapă cu etapă, să le mențin nivelul de concentrare. De data aceasta le-am cerut însă să joace la adevărata lor capacitate, să arătăm că nu întâmplător suntem pe primul loc. Echipa m-a ascultat și a făcut un joc formidabil, câștigând meciul de la Târgu într-o manieră copleșitoare pentru gazde. Am condus tot timpul partidei și ne-am asigurat un avantaj confortabil încă din prima repriză, la finele căreia aveam zece goluri diferență, scor 22-12. În repriza a doua ne-am mai relaxat puțin, în condițiile în care am trimis în teren toți jucătorii din lot”, ne-a declarat antrenorul CSM Oradea, Sebastian Tudor.
Principalul marcator al echipei noastre a fost Tudor Botea, cu 12 goluri înscrise, care a lăsat o impresie puternică.
CSM Oradea a evoluat în formula: Niculai, Duma – portari; Botea 12 goluri, Munea 6, Munteanu 6, laslo 4, Stroe 3, Crăciun 2, Iozu 2, Pop 1, Syilágzi 1, Ivancov. De la gazde s-a remarcat ex-orădeanul Cosmin Liberț, autor a cinci goluri. Echipa orădeană și-a trecut astfel în cont cea de 17-a victorie din tot atâtea meciuri disputate și are acum un avans de 15 puncte față de formația gorjeană. Etapa viitoare, CSM Oradea va juca pe teren propriu în compania echipei CSM Școlar Reșița.

References: CSM 
 CSM 
 CSM 

CSM 
 CSM 
 CSM